《青门歌寄居易子》
清代·陈煇

青门桥南二月时，青门城北梨花飞。忽闻啼鸟道乡信，应念行人何日归。

东风一夜青门道，客舍萧条但春草。远树苍茫感客情，遥山寥落伤怀抱。

酒幔高楼日未斜，参差桥上几人家。钓鲈潮落见归雁，螺女春深起暮鸦。

此中回望南天路，抚剑悲歌水东去。欲问红楼醉别时，正是青门忆君处。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。